શીર્ષક: અયોધ્યા : રામમંદિર કેસમાં ચુકાદા પછી હવે બાબરી મસ્જિદ વિધ્વંસ કેસમાં શું થશે?\nકાલ્પનિક લેખનું ઉપરનું શીર્ષક જોતાં, લેખની કલ્પના કરો.\n
બાબરી મસ્જિદ-રામજન્મભૂમિ વિવાદમાં સુપ્રીમ કોર્ટે હિન્દુ પક્ષની તરફેણમાં ચુકાદો આપીને વિવાદિત ભૂમિ મંદિર માટે આપી દીધી, જ્યારે મસ્જિદ માટે અલગ પાંચ એકર જમીન આપવાનો આદેશ કર્યો છે.

અર્થાત બાબરી મસ્જિદ જ્યાં હતી ત્યાં રામમંદિર બનવાનો માર્ગ હવે મોકળો થઈ ગયો છે.

સુપ્રીમ કોર્ટે રામમંદિર અંગેનો આ ચુકાદો આપ્યો તે પછી બાબરી મસ્જિદ વિધ્વંસની ઘટનાઓની તપાસ કરી રહેલા જસ્ટિસ મનમોહન લિબ્રહાને કહ્યું કે આ ચુકાદાની અસર મસ્જિદ તોડી પાડવાના અદાલતી મામલા પર પણ પડી શકે છે.

બીબીસી સાથે વાતચીત કરતાં જસ્ટિસ લિબ્રહાને કહ્યું કે, "સુપ્રીમ કોર્ટે જે ચુકાદો આપ્યો છે તે યોગ્ય જ છે. સુપ્રીમ કોર્ટમાં વાજબી રીતે જ ચુકાદા આવતા હોય છે."

શું આ ચુકાદાની અસર બાબરી તોડી પાડવાના અને તેની સાથે જોડાયેલા ફોજદારી કાવતરાના મામલામાં પણ થઈ શકે છે ખરી, તેવા સવાલના જવાબમાં તેમણે કહ્યું, "મારું માનવું છે કે આ ચુકાદાની અસર તે મામલા પર પણ થઈ શકે છે. તે બાબતમાં કોઈ બેમત નથી."

શું સુપ્રીમ કોર્ટના ચુકાદાને આધાર બનાવીને બાબરી મસ્જિદ તોડી પાડવાના કૃત્યને વાજબી પણ ગણાવી શકાય છે ખરું, તે વિશે જસ્ટિસ લિબ્રહાને કહ્યું કે, "અદાલતમાં તેઓ તર્ક રજૂ થઈ શકે છે ખરો."

તેઓ કહે છે, ''જે ઝડપથી સુપ્રીમ કોર્ટે માલિકી હકના વિવાદની સુનાવણી કરી છે, તેટલી જ ઝડપથી બાબરી મસ્જિદ વિધ્વંસના ફોજદારી કાવતરાના કેસની સુનાવણી પણ થવી જોઈએ.''

અદાલતમાં ન્યાય થશે ખરો?

જસ્ટિસ લિબ્રાહનને વિશ્વાસ છે કે બાબરી તોડી પાડવાના મામલામાં પણ અદાલતમાં ન્યાય મળશે. 

તેઓ કહે છે, "ચુકાદો આવશે ત્યારે જ ખબર પડશે કે ન્યાય થયો કે નહિ, પણ આપણે એમ જ માનીએ છીએ કે અદાલતો ચુકાદા આપે છે અને ન્યાય કરે છે. મને વિશ્વાસ છે કે આ અંગેના મામલાઓમાં પણ અદાલત ચુકાદો આપશે અને ન્યાય કરશે."

વિવાદિત ભૂમિની માલિકી હકના દાવામાં આખરે સુપ્રીમ કોર્ટે સ્પષ્ટ ચુકાદો આપી દીધો છે, પણ બાબરી મસ્જિદ તોડી પાડવા સાથે જોડાયેલા ફોજદારી મુકદ્દમા 27 વર્ષથી અદાલતમાં ચાલી રહ્યા છે. 

છઠ્ઠી ડિસેમ્બર 1992ના રોજ ઉગ્ર બનેલા કારસેવકોએ 16મી સદીમાં બનેલી બાબરી મસ્જિદને તોડી પાડી હતી. ત્યારબાદ થયેલા રમખાણોમાં બે હજારથી વધુ લોકો માર્યા ગયા હતા. 

બાબરી મસ્જિદ વિધ્વંસની તપાસ કરનારા જસ્ટિસ લિબ્રહાન પંચે 17 વર્ષ સુધી તપાસ કર્યા બાદ 2009માં પોતાનો અહેવાલ સુપરત કરી દીધો હતો. તેમણે પોતાના અહેવાલમાં જણાવ્યું હતું કે કાવતરું કરીને મસ્જિદ તોડી પાડવામાં આવી હતી....